Europese Kampioenebekerreeks: Sharks spoel oor MunsterArgieffoto. (Foto: hirobi/Pixabay) Die Sharks is die verkleurmannetjies van Suid-Afrikaanse rugby – die een week is dit op en die volgende week af. Verlede naweek was dit hulle “af” week toe hulle in Llanelli met 32 – 20 in die Verenigde Rugbykampioenskap geklop is deur die Scarlets, die tweede swakste Walliese span. Slegs ŉ week later, op Kingspark, het die Sharks na die hoogste rat oorgeskakel toe hulle Munster van Ierland Saterdag met 50 – 35 in die Europese Kampioenebekerreeks geklop het. Met net twee veranderings? Die Sharks was rustyd met 17 – 14 voor en het sewe drieë gedruk. Drie daarvan het gevolg ná ŉ blitzkrieg binne 15 minute ná rustyd wat ná vier opeenvolgende strafskoppe in hul guns gevolg het. Dié drieë is deur Bongi Mbonambi (2) en Werner Kok gedruk, wat die wind heeltemal uit Munster se seile geneem het. Neem ook in ag dat die Sharks erg gekniehalter is toe die Springbokslot Eben Etzebeth, sy plaasvervanger Emile van Heerden, die skrumskakel Jaden Hendrikse en die heelagter Boeta Chamberlain beseer is en vervang moes word. Maar hul plaasvervangers het naatloos ingeskakel. Etzebeth se besering is ŉ effense raaisel, want hy het nie na rustyd teruggekeer nie. Dit het wel na ’n spierbesering gelyk. Die Sharks, wat nou tot die halfeindronde van die reeks deurgedring het, vestig hul hoop op die Bulls om Sondagmiddag vir Toulouse in Frankryk te klop. Kry die Bulls dit reg, is die halfeindstryd op Kingspark, andersins moet die Sharks na Toulouse reis. * Die Nieu-Seelander John Plumtree, wat jare lank vir die Sharks gespeel het en hulle ook lank afgerig het, was in die pawiljoen. Volgens die manne wat weet, gaan hy binnekort as die Sharks se nuwe breier aangestel word sodat Neil Powell sy pligte as die direkteur van rugby kan hervat. Plumtree sal van oor tot oor glimlag oor die Sharks se skrumwerk en hul vermoë in die vaste los waar hulle Munster in die stryd om die losbal gesmoor het. Hulle het ook minder duikslae as Munster gemis en baie verder met die bal gevorder. Dan ook, as die losskakel Curwin Bosch die dag warm blaas, is hy kookwater en ŉ wedstrydwenner. Puntemakers: Sharks 50 (17): Drieë: Jaden Hendrikse, Eben Etzebeth, Bongo Mbonambi (2), Werner Kok, Makazole Mapimpi, Curwin Bosch. Doelskoppe: Bosch (6). Strafdoel: Bosch. Munster 35 (14): Drieë. Shane Daly (2), David Kilcoyne, Josh Wycherley, Diarmuid Barron. Doelskoppe: Dave Crawley (5).